# RETNINGSLINJER FOR EKSAMEN LSS4110

Eksamen er en **semesteroppgave.**

Valg av tema: En semesteroppgave skal skrives over et selvvalgt tema innen det hovedemne som undervisningen i emnet har behandlet. Omfang 7-10 sider.

Problemstilling: Det anbefales at starte med en problemstilling for best mulig å sikre forbindelse mellom teori og praksis. Man kan sende problemstillingen til [vigdis.refsahl@statped.no](mailto:vigdis.refsahl@statped.no) eller [jorgen.frost@isp.uio.no](mailto:jorgen.frost@isp.uio.no) hvis man ønsker å få en kort tilbakemelding på den.

Det kan bli overlapp mellom de to emnene 'forebygging' og 'balansert leseopplæring', når en f.eks. ønsker å skrive om tidlig lesing og skriving. Det som blir viktig da når en skal skrive om de to emnene er vinklingen. Når det gjelder problemstillinger i forhold til emnet 'balansert   
leseopplæring' da blir fokus ikke spesielt et forebyggende perspektiv, selv om forebygging også KAN nevnes i forbifarten, men mer et spørsmål om tilrettelegging og gjennomføring av tilpasset opplæring i norsk. Det kan bli overlapp men fokus blir mer eksplisitt på f.eks. forholdet mellom tale- og skriftspråk, mellom lesing og skriving, mellom allmenn-  og spesialundervisning, mellom avkoding, automatisering og forståelse, kartlegging (gjerne som dynamisk kartlegging)og tilrettelegging av tiltak for elever som strever ileseopplæringen. Evaluering av leseopplæring blir et viktig tema å ta opp og strategien vedrørende 'response to intervention'. Arbeid med leseforståelse på mellomtrinnet er også et relevant tema.

Problemstillinger kan derfor spenne fra:   
  
Hvordan kan man samordne leseopplæringen mellom allmenn- og spesialundervisning for elever på mellomtrinnet?

over:   
  
Hvordan tilrettelegges et intensivt kurs i lesetrening for alle elever på årstrinn 3? (OBS: lesekurs kan være relevant på alle utviklingstrinn)   
  
til:   
  
Hvordan kan man arbeide med leseforståelse på mellomtrinnet?   
  
Ved alle slike problemstillinger gripes oppgaven an med utgangspunkt i følgende skisse til disposisjon:   
  
1. Problembeskrivelse som argumenterer for hvorfor dette tema er viktig å fokusere på. (1-2 sider)

2. Teoridel hvor den teoretiske bakgrunn for temaet belyses. (4-5 sider)

3. Opplegg til detaljert plan med utgangspunkt i teori. Overveielser vedrørende hvordan man skal evaluere planen. (2-3 sider)

4.Egne refleksjoner angående planen og dens gjennomføring, gjerne med henvisning til teori om innovasjon og eller veiledning (kolleger). Hva skal man passe på når planer i skolen skal gjennomføres? Samarbeid med andre? Hvordan med foreldrene? Klassekulturen? (2-3 sider)."

Oppgaven er individuell, det er ikke lov å samarbeide med andre studenter om en besvarelse.

Semesteroppgaven innleveres innen fredag 17. desember kl. 1500 til Jorunn Yttri, Helga Engs hus 4.etg. Semesteroppgaven kan også sendes i posten, og må være poststemplet innen innleveringsfristen.

Omfang 7-10 sider.

## Kandidatnummer

Alle studenter vil finne sitt kandidatnummer ved å logge seg inn på studentweb med universitetets brukernavn og passord ca 14 dager før innleveringsfristen.

Studentene skal ikke skrive sitt eget navn eller navn på skole e.l på oppgaven som kan identifisere besvarelsen, kun kandidatnummer.

## Sensur

Sensuren vil falle tre uker etter innleveringsdatoen. Studentene får tilgang til sensuren i StudentWeb. Karakteropplysningene finnes under Innsyn og Eksamensresultat på menyvalgsiden.

Det vil bli gitt karakter A-F på oppgaven, der A er best og F er stryk (Failed).

## Innlevering

Besvarelsen skal være på inntil 7-10 maskinskrevne sider. Forside, innholdsfortegnelse, litteraturliste, obligatorisk erklæring og eventuelle vedlegg kommer i tillegg.

Det skal være 1 ½ i linjeavstand. Margene skal være ca 3 cm på både høyre og venstre side. Skriftstørrelsen skal være 12 med bruk av en proporsjonal skrifttype (f.eks. Times New Roman).

På forsiden av oppgaven skal det stå:   
Kandidatnummer  
Eksamen LSS4100  
Dato for innlevering

NB! Besvarelsen skal leveres i to eksemplarer.

Besvarelsene og Obligatorisk erklæring kan leveres i ekspedisjonen i 4. etasje innen klokken 15.00 innleveringsdagen, eller sendes til:

Institutt for spesialpedagogikk v/ Jorunn Yttri  
PB 1140 Blindern  
0318 Oslo

Kandidaten er selv ansvarlig for at besvarelsen kommer frem.

Oppgaver som sendes med post må være poststemplet senest innleveringsdatoen. Vi ber om at oppgaven ikke sendes rekommandert da dette tar veldig lang tid.

Oppgaven kan ikke fakses eller sendes elektronisk til instituttet. Besvarelser som leveres for sent vil ikke bli sensurert.

## Erklæring

Sammen med oppgaven skal det leveres inn en obligatorisk erklæring som ikke skal stiftes til besvarelsen. Der skriver man under på at man har skrevet besvarelsen selv, at den ikke har vært levert ved andre eksamener, fag eller institutter tidligere og at reglene for kildebruk og referanser er fulgt. Dersom obligatorisk erklæring ikke er levert, vil ikke oppgaven bli sensurert. Erklæringen finner dere på: <http://www.uv.uio.no/studier/admin/kildebruk-fusk/> og <http://www.uv.uio.no/studier/admin/kildebruk-fusk/obligatorisk_erklaering.pdf> (fyll inn LSS4110 i egen rute)

## Referanser

Oppi alltid referanser. Det vil si at man alltid skal opplyse om kildene en bruker. Det skal oppgis referanser fordi leseren skal kunne gå tilbake til kildene og undersøke dem - enten for å lese mer eller for å sjekke om kilden er brukt riktig. Alle referanser som benyttes skal stå oppført i en litteraturliste til slutt i oppgaven.

Referanser og litteraturliste skrives etter reglene til American Psychological Assosiation (APA), se <http://www.uio.no/studier/emner/uv/isp/SPED4600/h09/beskjeder.xml>

(Vi legger om nettsidene våre, og AFA finnes foreløpig under SPED4600 sin emneside).

Her er noen av de viktigste reglene når det gjelder referanser:

Ved direkte sitat fra bøker eller tidsskrifter vises det til forfatterens etternavn og bokens utgivelsesår samt evt sidetallet, f.eks. slik:

”På grunn av denne underforståtte forankringen i felles verdier, normer og sjargong er det heller ikke behov for å gjøre fortolkningspremissene eksplisitte” (Hagtvedt 2004, s.58)

”Lesing og skriving er språklige prosesser (Lyster 2001). Frost (2008) mener også at dette kan påvirke…….”

I det andre tilfellet (fri gjengivelse), vises det normalt bare til forfatter og årstall, ikke sidetall.

## Litteraturliste

For korrekt bruk av litteraturliste, henviser vi til heftet APA.

Noen av de viktigste reglene når det gjelde litteraturliste:

Litteraturlisten skal være i alfabetisk rekkefølge. Bare forfattere det er henvist til i teksten skal være med. Når det gjelder bøker, skal følgende opplysninger med: Forfatter(e) eller redaktør(er), utgivelsesår, tittel (skal kursiveres), utgivelsessted og forlag.

Frost, J. (1999). *Lesepraksis på teoretisk grunnlag*. Oslo: Cappelen

Skogen, Kjell (2004). *Innovasjon i skolen - Kvalitetsutvikling og kompetanseheving*,   
 Oslo: Universitetsforlaget.

Rygvold, A-L. (1999). ”Jeg ønsker meg sko med hengelås til bursda’n”. Om kreativitet i   
 utenlandsadopterte barns språk, I Dalen, M., Rygvold, A-L. og Tangen, R. (red.),   
 *Mangfold og samspill*. Oslo: Universitetsforlaget.

Ved bruk av henvisninger fra internett, må en bruke ekstra varsomhet og selv kritisk vurdere forfatter og relevans. Husk å ta utskrift av nettdokumenter, og ta vare på utskriften. Oppgi lesedato i tillegg til nettadresse.

Aanesen, K (2009). *En av tre har lesevansker*. Lesedato13.09 2010 fra   
 <http://www.nrk.no/nyheter/1.6548071>

## Fusk

Universitetet ser alvorlig på forsøk på fusk. Spørsmål om fusk i forbindelse med hjemmeeksamener kan dreie seg om at en innlevert oppgave

* er brukt av studenten til en tidligere eksamen
* er brukt av en annen person til en tidligere eksamen
* er utarbeidet av en annen person for studenten
* har gjengivelse eller sitater fra lærebøker, andre fagbøker, andres oppgaver osv. uten kildehenvisning.

Avskrift eller lett omskriving av alminnelig kjente lærebøker uten kildehenvisning betraktes ikke uten videre som fusk/forsøk på fusk, men ansees etter omstendighetene som en faglig umoden og uselvstendig besvarelse. Avskrift eller lett omskriving av mer "ukjente" publikasjoner eller andres oppgaver uten kildehenvisning kan betraktes som fusk/forsøk på fusk. Studentene skal lære hvordan de skal bruke kilder og referanser. Sammen med innlevering av hjemmeoppgaven skal studenten dessuten levere en erklæring.

Reaksjonen ved fusk/forsøk på fusk kan være at eksamensoppgaven annulleres og evt at studenten i tillegg utestenges fra institusjonen og fratas retten til å gå opp til eksamen ved UiO i inntil ett år.

Se <http://www.uio.no/admhb/reglhb/studier/andre-regelverk/fuskesaker.xml>